b'\n_START_ARTICLE_\nTaddeuksen luostari\n_START_SECTION_\nHistoria\n_START_PARAGRAPH_\nTaddeuksen luostarin rakennusajasta ei ole varmaa tietoa, mutta legendan mukaan apostoli Taddeus perusti luostarin vuonna 66 vanhan pakanallisen temppelin paikalle. Historialliset l\xc3\xa4hteet kertovat, ett\xc3\xa4 Taddeuksen luostarissa oli Armenian hiippakunnan piispanistuin 900-luvulla. Rakennus kesti 1200-luvulla mongolien valtauksen. Seuraavien vuosisatojen ajan luostari oli sellaisen ryhmittym\xc3\xa4n hallussa, joka kannatti Armenian kirkon ja katolisen kirkon yhdist\xc3\xa4mist\xc3\xa4._NEWLINE_Rakennus tuhoutui maanj\xc3\xa4ristyksess\xc3\xa4 vuonna 1319 ja nykyisen ulkoasunsa luostari on saanut 1600- ja 1800-luvun kunnostust\xc3\xb6iss\xc3\xa4. Persialainen Qajarin dynastia vahingoitti luostaria 1700-luvun lopussa. Luostarista tuli osmanien valtaa vastustavan liikkeen keskus 1800-luvun lopussa.'